《送一初讲经还京师奉诏住天禧寺》
明代·释宗泐

凤城夜来雨，南风生绿槐。良友舍我去，老怀谁与开。

晨鸡戒蓐食，使者行相催。空馀淮甸月，长照讲经台。

中都寡名缁，有此万人特。问法常满堂，白日无虚席。

去留系重轻，山川为改色。风雨旧房前，萧条芳草积。

相知二十年，相见辄倾倒。平生江海游，如此眼中少。

白首送归情，何以写怀抱。晓日幽林中，和鸣有黄鸟。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。